钦定古今图书集成/明伦汇编/官常典/第332卷 > 秦逵
## 钦定古今图书集成/明伦汇编/官常典/第332卷 > 秦逵

按《明外史》本传：“逵字文用，宣城人，洪武十八年进士。
历事都察院，奉檄清理囚徒，宽严得体。帝嘉其能，擢
为工部侍郎。时国家初定，营缮事繁，部中缺尚书，逵
以侍郎署事，大兴作多领之。初，工部欲籍诸工匠，验
其丁力，定三年为班，更番赴京，三月交代，名曰轮班。
匠议未行，逵复议量地远近为班次，置籍为勘合付”
之。至期，赍至部，免其家徭役，著为令。帝以逵勤诏
有司复其家。尝命修阙里圣庙。二十二年进《尚书》。古
帝王庙界通衢，帝患其亵，命徙建于钦天山之阳。庙
成，丹绘煇丽，帝甚嘉之。明年改兵部尚书。未几，复改
工部。帝以学校为国储材，而士子巾服，无异吏胥，宜
甄别之，命逵制式以进。帝务求典雅，凡三易其制始
定。赐监生蓝衫绦各一，以为天下先。明代士子衣冠，
盖创自“逵”云。洪武二十五年，逵坐事自杀。